REGOLAMENT TAL-KUMMISSJONI (UE) Nru 86/2010
tad-29 ta’ Jannar 2010
li jemenda l-Anness I għar-Regolament tal-Kunsill (KE) Nru 1005/2008 fir-rigward tad-definizzjoni ta' prodotti tas-sajd u li jemenda r-Regolament tal-Kunsill (KE) Nru 1010/2009 fir-rigward tal-iskambju tal-informazzjoni dwar spezzjonijiet ta' bastimenti ta' pajjiżi terzi u arranġamenti tekniċi dwar iċ-ċertifikati tal-qabdiet.
IL-KUMMISSJONI EWROPEA,
Wara li kkunsidrat it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1005/2008 (1) tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, u b’mod partikolari l-Artikoli 9(1), 12(5), 51(3) u 52 tiegħu,
Billi:
(1)
Ir-Regolament (KE) Nru 1005/2008 japplika għall-prodotti tas-sajd li jaqgħu taħt id-definizzjoni mogħtija fl-Artikolu 2 tiegħu. L-Anness I għal dak ir-Regolament jelenka l-prodotti esklużi mid-definizzjoni ta' prodotti tas-sajd. Dik il-lista tista' tiġi riveduta kull sena u issa għandha tiġi emendata fuq il-bażi ta' informazzjoni ġdida miġbura fil-kuntest tal-kooperazzjoni amministrattiva ma' pajjiżi terzi, kif ipprovdut fl-Artikolu 20(4) tar-Regolament (KE) Nru 1005/2008.
(2)
Ir-Regolament (KE) Nru 1010/2009 (2) tat-22 ta' Ottubru 2009 li jistipula regoli dettaljati għall-implimentazzjoni tar-Regolament (KE) Nru 1005/2008 jistipula, inter alia, punti ta' riferiment għat-twettiq ta' spezzjonijiet fil-port mill-Istati Membri. Sabiex l-Istati Membri jimplimentaw il-punti ta' riferiment ta' spezzjoni stabbiliti fl-Artikolu 4(c) u (d) ta' dak ir-Regolament, informazzjoni dwar spezzjonijiet ta' bastimenti minn pajjiżi terzi għandha tintbagħat elettronikament lill-Kummissjoni, li għandha tqiegħed dik l-informazzjoni għad-dispożizzjoni tal-Istati Membri l-oħra.
(3)
L-arranġamenti amministrattivi li permezz tagħhom iċ-ċertifikati tal-qabdiet jiġu stabbiliti, validati jew imressqa b'mezzi elettroniċi inkella sostitwiti permezz ta' sistemi elettroniċi tat-traċċabilità li jiżguraw l-istess livell ta' kontroll mill-awtoritajiet għandhom jiġu elenkati fl-Anness IX għar-Regolament (KE) Nru 1010/2009. Peress li ntlaħaq qbil dwar arranġamenti amministrattivi dwar iċ-ċertifikati tal-qabdiet, dak l-Anness għandu jiġi aġġornat.
(4)
Ir-Regolamenti (KE) Nri 1005/2008 u 1010/2009 għandhom jiġu emendati skont dan.
(5)
Il-miżuri pprovduti f’dan ir-Regolament huma skont l-opinjoni tal-Kumitat ta' Ġestjoni tas-Sajd u l-Akkwakultura,
ADOTTAT DAN IR-REGOLAMENT:
Artikolu 1
Emendi tar-Regolament (KE) Nru 1005/2008
L-Anness I għar-Regolament (KE) Nru 1005/2008 huwa emendat kif stabbilit fl-Anness I għal dan ir-Regolament.
Artikolu 2
Emendi tar-Regolament (KE) Nru 1010/2009
Ir-Regolament (KE) Nru 1010/2009 huwa emendat kif ġej:
(1)
Fl-Artikolu 4, għandu jiddaħħal il-paragrafu li ġej:
“Fir-rigward tal-punti (c) u (d) tal-ewwel paragrafu, l-Istati Membri għandhom jirrappurtaw mingħajr dewmien l-isem u l-bandiera tal-bastiment ta' pajjiż terz spezzjonat, u d-data ta' spezzjoni, lill-Kummissjoni. Il-Kummissjoni għandha tqiegħed din l-informazzjoni għad-dispożizzjoni tal-Istati Membri l-oħra.”
(2)
L-Anness IX hu emendat skont l-Anness II għal dan ir-Regolament.
Artikolu 3
Dħul fis-seħħ
Dan ir-Regolament għandu jidħol fis-seħħ fis-seba' jum mill-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ Jannar 2010